Die Rote Fahne (A Vörös Zászló) német nyelvű kommunista újság, melyet Karl Liebknecht és Rosa Luxemburg alapított Berlinben, 1918. november 9-én a konzervatív "Berliner Lokal-Anzeiger" című lap forradalmi kisajátításával. A lap előbb a november 11-én újjáalakított Spartakus-szövetség, majd 1919. január 1-től a frissen megalapított Németország Kommunista Pártja (Spartakus-szövetség) (Kommunistische Partei Deutschlands (Spartakusbund) – KPDS) központi orgánuma volt 1945-ig. A weimari köztársaság alatt 1923 októbertől 1924 márciusig, illetve a köztársaság utolsó heteiben, 1933. február 12-én előbb két hétre, majd február 27-től, A Reichstag felgyújtása napjától végleg betiltották. A nemzetiszocialista diktatúra alatt illegálisan nyomtatták és terjesztették.